*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 5ης Οκτωβρίου 1988

με την οποία εγκρίνεται η χορήγηση ενισχύσεων από την Ομοσπονδιακή Δημοκρατία της Γερμανίας στη βιομηχανία άνθρακα κατά το έτος 1987

(Το κείμενο στη γερμανική γλώσσα είναι το μόνο αυθεντικό)

(88/526/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2064/86/ΕΚΑΧ της Επιτροπής της 30ής Ιουνίου 1986 σχετικά με το κοινοτικό καθεστώς παρεμβάσεων των κρατών μελών υπέρ της βιομηχανίας άνθρακα (1),

Εκτιμώντας ότι:

Ι

Η κυβέρνηση της Ομοσπονδιακής Δημοκρατίας της Γερμανίας με επιστολή της 12ης Ιουλίου 1988, γνωστοποίησε στην Επιτροπή σύμφωνα με το άρθρο 9 παράγραφος 2 της απόφασης αριθ. 2064/86/ΕΚΑΧ, χρηματοδοτικές παρεμβάσεις συμπληρωματικές προς εκείνες στις οποίες προτίθεται να προβεί υπέρ της βιομηχανίας άνθρακα αναδρομικώς για το έτος 1987 και οι οποίες συνδέονται με παραδόσεις άνθρακα και οπτάνθρακα προοριζόμενων για τη βιομηχανία σιδήρου και χάλυβα της Κοινότητας.

Η Επιτροπή στις 31 Ιουλίου 1987 έλαβε την απόφαση 87/451/ΕΚΑΧ (2) με την οποία εγκρίνεται η χορήγηση από την Ομοσπονδιακή Δημοκρατία της Γερμανίας χρηματοδοτικών παρεμβάσεων υπέρ της βιομηχανίας άνθρακα κατά το έτος 1987. Δυνάμει της ανωτέρω απόφασης, η γερμανική κυβέρνηση εξουσιοδοτήθηκε να πραγματοποιήσει άμεσα ή έμμεσα στο χρονικό πλαίσιο του έτους 1987, χρηματοδοτικές παρεμβάσεις υπέρ της βιομηχανίας άνθρακα στο μέτρο που οι τελευταίες υποβλήθηκαν στην Επιτροπή προς έγκριση.

Όπως αναφερόταν στην εν λόγω απόφαση, η κυβέρνηση της Ομοσπονδιακής Δημοκρατίας της Γερμανίας σχεδίαζε να χορηγήσει για το έτος 1987 στο πλαίσιο της απόφασης αριθ. 2064/86/ΕΚΑΧ, ενίσχυση στις πωλήσεις άνθρακα και οπτάνθρακα που προορίζονταν για τη βιομηχανία σιδήρου και χάλυβα της Κοινότητας μέχρις ανωτάτου ποσού 3 450 εκατομμυρίων γερμανικών μάρκων.

Με την επιστολή της 12ης Ιουλίου 1988 η κυβέρνηση της Ομοσπονδιακής Δημοκρατίας της Γερμανίας πληροφόρησε την Επιτροπή ότι θα ήταν ανεπαρκές το ορισθέν στην προαναφερθείσα απόφαση χρηματικό ποσό της ενίσχυσης στις πωλήσεις άνθρακα και οπτάνθρακα που προορίζονται για τη βιομηχανία σιδήρου και χάλυβα της Κοινότητας.

Σε σύγκριση με το ύψος της βοήθειας που εγκρίθηκε από την Επιτροπή, η αύξηση για το έτος 1987 θα ανερχόταν σε 137 εκατομμύρια γερμανικά μάρκα, ανεβάζοντας έτσι τη συνολική ενίσχυση για τη διάθεση άνθρακα και οπτάνθρακα το 1987 σε 3 587 εκατομμύρια γερμανικά μάρκα.

Η αύξηση του ποσού της ανωτέρω ενίσχυσης αποβαίνει αναγκαία για να καλύψει τη διαφορά που παρατηρήθηκε πιο αισθητή απ' ό,τι αρχικώς εκτιμήθηκε, μεταξύ των τιμών που επικράτησαν στην παγκόσμια αγορά και του κόστους της γερμανικής παραγωγής, ιδίως κατόπιν της εξέλιξης της τιμής του δολαρίου ΗΠΑ το έτος 1987.

Όσον αφορά το έτος 1987, η κατά τα παραπάνω ανερχόμενη σε 3 587 εκατομμύρια γερμανικά μάρκα ενίσχυση στη διάθεση άνθρακα και οπτάνθρακα που προορίζονται για ενίσχυση στις υψικαμίνους της βιομηχανίας σιδήρου και χάλυβα της Κοινότητας, συμβιβάζεται με τις διατάξεις του άρθρου 4 της απόφασης αριθ. 2064/86/ΕΚΑΧ, δεδομένου ότι χρησιμεύει για να καλύψει τη διαπιστωθείσα το 1987 διαφορά μεταξύ των τιμών της παγκόσμιας αγοράς και του κόστους παραγωγής 24,1 εκατομμυρίων τόνων, σύμφωνα με τους όρους που διαπιστώνονται στο άρθρο 12 της ανωτέρω απόφασης.

Η σχεδιαζόμενη ενίσχυση αναμένεται να επιτρέψει την κλιμάκωση του κλεισίματος ορισμένων μονάδων εξόρυξης. Κατά συνέπεια, συμβάλλει στην επίλυση των κοινωνικών και περιφερειακών προβλημάτων που συνδέονται με την εξέλιξη της βιομηχανίας άνθρακα, σύμφωνα με το άρθρο 2 παράγραφος 1 τρίτη περίπτωση.

ΙΙ

Σύμφωνα με το άρθρο 11 παράγραφος 2 της απόφασης αριθ. 2064/86/ΕΚΑΧ, η Επιτροπή οφείλει να βεβαιωθεί ότι οι εγκρινόμενες άμεσες ενισχύσεις προς την τρέχουσα παραγωγή χρησιμοποιούνται αποκλειστικά για τους σκοπούς που εκτίθενται στα άρθρα 3 και 6 της εν λόγω απόφασης. Προς τούτο, η Επιτροπή πρέπει να ενημερώνεται ιδιαίτερα για το ύψος και τον τρόπο κατανομής των ποσών που καταβάλλονται,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Επιτρέπεται στην Ομοσπονδιακή Δημοκρατία της Γερμανίας να χορηγήσει για το έτος 1987 συμπληρωματικές ενισχύσεις στη διάθεση άνθρακα και οπτάνθρακα που προορίζονται για ενίσχυση στις υψικαμίνους της βιομηχανίας σιδήρου και χάλυβα της Κοινότητας μέχρι του ύψους των 137 εκατομμυρίων γερμανικών μάρκων, οπότε το συνολικό ποσό του ανωτέρω μέτρου που εγκρίνεται για το 1987 φθάνει τα 3 587 εκατομμύρια γερμανικά μάρκα.

Άρθρο 2

Η παρούσα απόφαση απευθύνεται στην Ομοσπονδιακή Δημοκρατία της Γερμανίας.

Βρυξέλλες, 5 Οκτωβρίου 1988.

Για την Επιτροπή

Nicolas MOSAR

Μέλος της Επιτροπής

(1) ΕΕ αριθ. L 177 της 1. 7. 1986, σ. 1.

(2) ΕΕ αριθ. L 241 της 25. 8. 1987, σ. 10.